b'\n_START_ARTICLE_\nSpentrup\n_START_SECTION_\nFaciliteter\n_START_PARAGRAPH_\nBlicherskolen har 532 elever, fordelt p\xc3\xa5 0.-9. klassetrin i 2-3 spor. Blichers B\xc3\xb8rneby SFO er et fritidstilbud til 0.-3. klasse. Randers Ungdomsskole har hold, der k\xc3\xb8rer p\xc3\xa5 Blicherskolen. Den f\xc3\xb8rste Spentruphal blev bygget i 1980, men er l\xc3\xb8bende renoveret. Hal 2 er fra 2008, og i 2009 blev sandwichbaren renoveret og et motionscenter/fitnessomr\xc3\xa5de etableret. Hallerne benyttes til mange idr\xc3\xa6tsgrene, is\xc3\xa6r af byens idr\xc3\xa6tsforening Spentrup IF og af byens badmintonklub, SBK._NEWLINE_3 km nordvest for byen ligger den fredede Hvidsten Kro, der var hjemsted for den ber\xc3\xb8mte Hvidstengruppe under 2. verdenskrig.\n_START_SECTION_\nRytterskolen\n_START_PARAGRAPH_\nEn af Frederik 4.\'s rytterskoler blev opf\xc3\xb8rt i Spentrup i 1722. I 1890 blev den suppleret af en pogeskole for de mindste b\xc3\xb8rn. En staldbygning, der var opf\xc3\xb8rt i 1918, blev i 1959 indrettet til et par klasselokaler, og i 1964 blev l\xc3\xa6rerboligen ogs\xc3\xa5 inddraget til klassev\xc3\xa6relser. Rytterskolen blev afl\xc3\xb8st af den nyopf\xc3\xb8rte Blicherskole 1. august 1969 og kom alts\xc3\xa5 til at fungere som skole i 248 \xc3\xa5r, hvilket er l\xc3\xa6ngere end nogen anden rytterskole. Kongens sandstenstavle med begrundelsen for at oprette skolerne sidder stadig p\xc3\xa5 facaden og har aldrig v\xc3\xa6ret flyttet derfra, hvilket ogs\xc3\xa5 er ret enest\xc3\xa5ende. Skolen findes p\xc3\xa5 Stationsvej 42 og er nu privat bolig.\n_START_SECTION_\nSteen Steensen Blicher\n_START_PARAGRAPH_\nForfatteren Steen Steensen Blicher var pr\xc3\xa6st i Spentrup 1825-1847_NEWLINE_og er begravet p\xc3\xa5 byens kirkeg\xc3\xa5rd. Han boede i pr\xc3\xa6steg\xc3\xa5rden, der var opf\xc3\xb8rt i 1794-95 og blev fredet i 1918. Malvinas Hus, der oprindeligt var forpagterbolig til pr\xc3\xa6steg\xc3\xa5rden, er opkaldt efter Blichers yngste datter, som boede der. Huset er indrettet som mindestue for Blicher. Kirken, pr\xc3\xa6steg\xc3\xa5rden og Malvinas Hus udg\xc3\xb8r sammen med rytterskolen et fint historisk milj\xc3\xb8 ved gadek\xc3\xa6ret.\n_START_SECTION_\nStationsbyen\n_START_PARAGRAPH_\nSpentrup fik station p\xc3\xa5 Randers-Hadsund Jernbane (1883-1969). Stationen blev anlagt p\xc3\xa5 bar mark midt mellem Spentrup og den \xc3\xa6ldre nabolandsby Jennum, 3/4 km fra hver. Landsbyen Spentrup voksede sammen med den bebyggelse, der opstod omkring stationen, men Jennum er stadig en landsby med ca. 80 indbyggere, og den skal if\xc3\xb8lge kommuneplanen ikke vokse sammen med Spentrup._NEWLINE_I 1901 beskrives Spentrup s\xc3\xa5ledes: "Spentrup med Kirke, Pr\xc3\xa6stegd., Skole, Sparekasse (opr. 1871...), Kro, J\xc3\xa6rnbane- og Telegrafst.;" M\xc3\xa5lebordsbladet fra 1800-tallet viser desuden et jordemoderhus, og det fra 1900-tallet viser et missionshus, som stadig findes og nu er genbrugsbutik._NEWLINE_Stationen havde oml\xc3\xb8bs-/l\xc3\xa6ssespor med siderampe. Stationsbygningen er bevaret p\xc3\xa5 Bane Alle 2 B. Herfra er banens trac\xc3\xa9 bevaret som sti p\xc3\xa5 7\xc2\xbd km til Dronningborg Idr\xc3\xa6tscenter. Nord\xc3\xb8st for Spentrup i retning af Hald er 2\xc2\xbd km trac\xc3\xa9 bevaret til Spentrupvej, dog lidt mindre fremkommeligt.\n_START_SECTION_\nKommunen\n_START_PARAGRAPH_\nSpentrup Sogn, der h\xc3\xb8rte til N\xc3\xb8rhald Herred, indgik ved kommunalreformen i 1970 i Purhus Kommune. Spentrup blev fra midten af 1960\'erne og is\xc3\xa6r i l\xc3\xb8bet af 1970\'erne st\xc3\xa6rkt udbygget med parcelhuskvarterer. Den overhalede hurtigt kommunes\xc3\xa6det F\xc3\xa5rup som kommunens st\xc3\xb8rste by og blev en af de st\xc3\xb8rste satellitbyer til Randers. Purhus Kommune blev ved kommunalreformen i 2007 en del af Randers Kommune.'